Baldomero Zapater

Baldomero ZAPATER (naskiĝis la 11-an de marto 1883 en Caudiel, Hispanio, mortis la 18-an de oktobro 1961 en Kolonjo, Germanio) estis hispana gitaristo kaj esperantisto.

Baldomero Zapater komencis perdi sian vidkapablon, kiam li aĝis 5 jarojn. Tial liaj gepatroj translokiĝis al Barcelono, kie estis eminentaj okulistoj kaj ankaŭ la Reĝa Instituto por Blinduloj. Tie li studis muzikon kaj gitaron de sia 13-jaraĝo ĝis sia 24-jaraĝo, interalie kun profesoro Joan Nogués i Pon. Mallonge poste li komencis instrui gitaron, muzikan teorion kaj literaturon ĉe tiu instituto. En la jaro 1907 li lernis Esperanton, danke al Alfons Sabadell. En 1909, okaze de la 5-a Universala Kongreso de Esperanto en Barcelono, li interkonatiĝis kun la nederlanda baronino Henriette de Chalmot (1867-1928), al kiu li poste edziĝis. Tiam ŝi jam estis parte blinda kaj poste ŝi plene perdis sian vidkapablon. Ili iris loĝi en Kolonjo kaj Esperanto ĉiam estis la familia lingvo. Tie li fariĝis unu el la plej gravaj gitarinstruistoj en Germanujo, instruante al prestiĝaj gitaristoj kiel Heinrich Schneider, Fritz Wiedemann kaj Ida Gille. Kiel koncertisto, li ludis en la ĉefaj urboj de la lando, kaj ankaŭ en la grandaj eŭropaj radiostacioj.

Kiel esperantisto, li antaŭ kaj dum la Unua Mondmilito publikigis diversajn artikolojn en du germanaj brajlaj ĵurnaloj pri la utileco de Esperanto por blinduloj. Li ankaŭ estis unu el la fondintoj de la germana blindula ligo EBLOGO, kaj ankaŭ responsas por la nomo de tiu organizaĵo. Li tradukis multajn hispanajn kaj germanajn kantojn kaj rakontojn al Esperanto.

Li edziĝis por la dua fojo kun la eksstudento Constanze Saxer (1890-1973). Kune ili turneis en kelkaj eŭropaj landoj kie kelkfoje Constanze kantis kiel kantisto. Ĝis lia morto, ŝi financis la publikigon de la unua volumo de la historio de la Esperanto-movado inter la blinduloj. En la prologo de ĉi tiu verko, Joseph Kreitz klarigis, ke la unua persono kun kiu li parolis en Esperanto estis ĝuste kun Baldomero Zapater. Krom Kreitz, Zapater ankaŭ estis amiko de José Ezquerra Bergés kaj de Teo Jung.

Baldomero Zapater estis enterigita en la tombejo de la arbaro de Rodenkirchen, suda kvartalo de Kolonjo. Sur lia tombo oni tranĉis krucon kun hispana gitaro.

 Referencoj 

Kategorio:Hispanaj esperantistoj
Kategorio:Hispanaj gitaristoj